तामुलपर , जुलाइ 10 : बाक्सा जिल्लानि तामुलपुर हाग्रा बिफाननि सिङाव थानाय भरत - भुतान सिमानि 3 नं पुब - गुवाबारि गामियाव मासे हाग्रानि मैदेरनि गोथै सह' मोनो । गोबां हाग्रानि मैदेरनि हान्जाया हाग्रा ओनसोलाव आदारनि जेंना जानायलाय हाग्रानिफ्राय ओंखारबोनानै थांनाय सबथानै सिगांनिफ्रायनो नाग्रिजुलि ओनसोलनि गामिफोराव हाबनानै जेंना सोमजहोगासिनो दं आरो गोबां न - बां फोरखौबो सिफायगासिनो दं होन्ना खौरां मोनो । जुलाइनि 8 अक्तआव तामुलपुर हाग्रा बिफाननि सिङाव थानाय 3 नं पुब - गुवाबारि गामियाव मासे हाग्रानि मैदेरनि गोथै सह' मोनो । हाग्रा बिफाननिफ्राय थांनानै गोथै मैदेरखौ मोन्नो हायो आरो Post Mortem नि थाखाय राहा खालामो । Post Mortem खालामदोंब्लाबो हाग्रा बिफाना थैनायनि जाहोनखौ हमनो हायासै नाथाय माखासे सुबुंफोरा मोब्लिब गोहोनि थार नांनानै थैदोंहोन्ना सनदेह' खालामो । थांनाय 15 बोसोरनिफ्रायनो हाग्रानि मैदेर हान्जाया आदार नागिरनो फैनानै ओनसोलनि सुबुंफोरजों दावहा नांबोगासिनो दं जायनि जाहोनाव बाक्सा जिल्लानि तामुलपुर ओनसोलाव गासै सा 70 सुबुंनि जिउ आरो मा 7 हाग्रानि मैदेरनि जिउ खहा जायो होन्ना मिथिनो मोनो । दासिमबो हाग्रानि मैदेरखौ होबथानो हाग्रा बिफान आरो सरकारा जेबो राहा लायाखै । न'बांजों लोगोसे जिउ रैखा मोन्नो थाखाय सुबुंफोरा गुनानि थार बोनानै बेटारि आरो इनभातार फोनांजाबनानै गाव गावनि न'नि सोरगिदिं होना लादों होन्ना मिथिनो मोनो । गामियारिफोरा हाग्रा बिफान आरो सरखारनि खाथियाव हाग्रानि मैदेरजों लोगोसे गामियारिफोरनि जिउ आरो सम्पथिफोरखौ होबथानो दाबि दैखांदों 
बाक्सा जिल्लायाव हाग्रानि मैदेरनि गोथै सह' मोनदों